Apstiprināts ar Ministru kabineta

2015.gada ........... noteikumiem Nr. .......

**Latvijas būvnormatīvs LBN 209-15 „Mazstāvu dzīvojamās mājas”**

**1. Vispārīgie jautājumi**

 1. Būvnormatīvs nosaka būvniecības, tai skaitā pārbūves un atjaunošanas projektēšanas prasības dzīvojamām mājām, kurās ir ne vairāk kā trīs stāvi, viens vai divi dzīvokļi ar atsevišķu ieeju katram dzīvoklim, patstāvīgi iekšējie inženiertīkli, kā arī citas izmantošanas telpas ir ne vairāk kā 50 % no ēkas virszemes stāvu kopējās platības, kā arī to palīgēkām (turpmāk – mazstāvu dzīvojamās mājas), ciktāl tas nav pretrunā ar kultūras pieminekļu aizsardzību reglamentējošajiem normatīvajiem aktiem.

 2. Mazstāvu dzīvojamās mājas var būt brīvi stāvošas vai bloķētas – rindu mājas, bloķētās mājas un dvīņu mājas.

 3. Projektējot mazstāvu dzīvojamo māju, ievēro normatīvos aktus, vietējās pašvaldības teritorijas plānojumu, lokālplānojumu (ja tāds ir izstrādāts) un detālplānojumu (ja tas nepieciešams saskaņā ar normatīvajiem aktiem), kā arī teritorijas izmantošanas un apbūves noteikumos noteiktās prasības. Citas izmantošanas telpas, kas tiek izvietotas mazstāvu dzīvojamā mājā, projektē atbilstoši normatīvajiem aktiem, kas regulē attiecīgo telpu projektēšanu. Personām ar īpašām vajadzībām publiska rakstura telpās nodrošina vides pieejamību, izņemot tūristu mītnēs, kuru ēkas kopējā platība nav lielāka par 150 m2.

 4. Zemesgabalā pie mazstāvu dzīvojamās mājas drīkst izvietot funkcionāli piederīgas nedzīvojamas piebūvētas vai brīvi stāvošas palīgēkas.

 5. Mazstāvu dzīvojamo māju augstumu un izvietojumu, kā arī apbūvi raksturojošos lielumus (piemēram, apbūves blīvuma, apbūves intensitātes, brīvās teritorijas rādītājus) nosaka teritorijas izmantošanas un apbūves noteikumos atbilstoši vietējās pašvaldības teritorijas plānojumam.

 6. Mazstāvu dzīvojamo māju galvenos raksturojošos rādītājus – stāvu skaitu, apbūves laukumu, stāvu platību – aprēķina atbilstoši daudzstāvu daudzdzīvokļu dzīvojamo namu būvnormatīvam.

 7. Citas izmantošanas telpās, kas izvietotas mazstāvu dzīvojamās mājās vai piebūvētas tām, nav pieļaujama tādu ķīmisko vielu un maisījumu noliktavu un ražotņu izvietošana, kas noteiktas normatīvajos aktos par ķīmiskajām vielām un maisījumiem.

 8. Mazstāvu dzīvojamās mājas telpu sastāvu, labiekārtošanas līmeni un plānoto kalpošanas laiku nosaka būvniecības ierosinātājs projektēšanas uzdevumā. Projektēšanas uzdevumā noteiktās prasības nedrīkst būt pretrunā ar būvniecību regulējošos normatīvajos aktos noteiktajām prasībām.

**2. Projektēšanas uzdevums**

9. Būvniecības ierosinātājs projektēšanas uzdevumā norāda šādu informāciju:

9.1. apbūvei paredzētā zemesgabala platība;

9.2. norādījumi mazstāvu dzīvojamo māju izvietojumam;

9.3. prasības teritorijas iekārtojumam;

9.4. projektējamo mazstāvu dzīvojamo māju platība un stāvu skaits;

9.5. nepieciešamo telpu saraksts, norādot telpu platību;

9.6. prasības ēkas nesošo un norobežojošo konstrukciju veidam;

9.7. prasības ailu aizpildījuma veidam (logiem, durvīm un vārtiem);

9.8. prasības telpu apdarei (sienām, griestiem un grīdai);

9.9. prasības mazstāvu dzīvojamo māju inženiertīklu projektēšanai (apkures, ūdensapgādes, kanalizācijas sistēmas veids, nepieciešamās elektroapgādes un vājstrāvu sistēmas);

9.10. prasības vides pieejamībai, iespējai pielāgot telpas un universālā dizaina izmantošanai.

10. Būvniecības ierosinātājam projektēšanas uzdevumā ir tiesības papildus norādīt šādu informāciju:

10.1. prasības izstrādājamā būvprojekta apjomam, ja tas pārsniedz šajā būvnormatīvā noteikto;

10.2. prasības autoruzraudzībai un būvuzraudzībai;

10.3. prasības būvdarbu organizēšanai un veikšanai;

10.4. prasība sagatavot mazstāvu dzīvojamo māju ekspluatācijas instrukciju, ietverot:

10.4.1. elementu, detaļu un iekārtu remonta, apkopes vai nomaiņas termiņu, ja attiecīgajam elementam, detaļai un iekārtai ir īsāks kalpošanas laiks par ēkas kopējo kalpošanas laiku;

10.4.2. rādītājus, kas nepieciešami ēkas ekspluatācijas procesā, tai skaitā informāciju par galvenajām konstrukcijām un iekšējo inženiertīklu sistēmām, karkasa slēpto elementu, slēpto pievadu un inženiertīklu izvietojuma shēmas, kā arī maksimālo slodžu rādītājus uz ēkas konstrukcijām un elektrotīkliem;

10.4.3. ieteicamo uzņēmumu sarakstu, kas var veikt ēkā iebūvēto iekārtu apkopi un remontu.

11. Projektēšanas uzdevumu paraksta būvniecības ierosinātājs un būvprojekta vadītājs.

**3. Prasības projektēšanai**

12. Pasūtītājam būvniecības ieceres realizācijai ir pienākums pasūtīt būvprojektu, kas ietver visus būvdarbu uzsākšanai nepieciešamos konstruktīvos risinājumus un mezglus, lai nodrošinātu, ka mazstāvu dzīvojamā māja atbildīs būves būtiskām prasībām.

 13. Mazstāvu dzīvojamās mājas izvieto zemesgabalā atbilstoši ugunsdrošības prasībām, kā arī to iekšējo plānojumu izstrādā, izvērtējot būvvietas hidroģeoloģiskos apstākļus, debespušu, vēja virziena un apkārtnes ietekmi.

 14. Atbilstoši vispārīgajos būvnoteikumos noteiktajai ēku grupai mazstāvu dzīvojamās mājas būvniecības ieceres dokumentus, kā arī būvprojektu izstrādā un saskaņo ēku būvnoteikumos noteiktajā apjomā un kārtībā.

 15. Mazstāvu dzīvojamās mājas ieteicams projektēt, nodrošinot vides pieejamības nosacījumus mājas ieejā un galvenajā stāvā.

 16. Tūristu mītnēs, kuru ēkas kopējā platība nav lielāka par 150 m2, un mazstāvu dzīvojamās mājās, kuras paredzētas personai ar funkcionāliem traucējumiem (redzes, dzirdes, kustību un garīga rakstura traucējumi), vides pieejamību projektē atbilstoši daudzstāvu daudzdzīvokļu dzīvojamo namu būvnormatīvā noteiktajām prasībām.

 17. Kāpnes un slīpnes, kas savieno horizontālas virsmas, kuru līmeņu starpība vertikālajā projekcijā ir lielāka par 0,45 m, aprīko ar roku balstiem (margām vai barjerām), ne zemākiem par 1,00 m. Slīpņu brīvās malas norobežo ar apmalēm (bortiņiem).

 18. Balkonus, jumta terases un ārējās kāpnes norobežo ar margām vai barjerām, kuru minimālais augstums ir 1,00 m un vertikālais dalījums vai atstarpes starp margu elementiem optimāli nodrošina bērnu drošību un nav platākas par 0,15 m.

 19. No akustiskā komforta viedokļa mazstāvu dzīvojamās mājas telpu skaņas izolācijai ir jābūt ne zemākai kā būvakustikas būvnormatīvā noteiktām C klases prasībām.

 20. Mazstāvu dzīvojamās mājas apkurei un karstā ūdens sagatavošanai paredzētās katla iekārtas ar jaudu līdz 40 kW atļauts uzstādīt telpā, kurā ir ventilācija. Katlu iekārtas ar jaudu virs 40 kW papildus norobežo no citām telpām ar ugunsdrošām norobežojošām konstrukcijām, kuru ugunsizturība nav mazāka par EI-60, un ugunsdrošām durvīm (EI-30).

 21. Mazstāvu dzīvojamo māju teritorijā paredz iespēju izvietot atkritumu savākšanas zonu atbilstoši attiecīgās pašvaldības saistošo noteikumu norādījumiem.

Ministru prezidente L. Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks J.Spiridonovs

23.02.2015. 9:52

853

E.Bučinska,

67013032, Elga.Bucinska@em.gov.lv